ธ.กรุงเทพเปิดแผน ลุยสินเชื่ออาเซียน
ธนาคารกรุงเทพยังคงรักษาเป้าหมายการเติบโตของธุรกิจในสาขาต่างประเทศในปี 2558
10 มี.ค. 2558

โดย...ศุภลักษณ์ เอกกิติตวงษ์
ธนาคารกรุงเทพยังคงรักษาเป้าหมายการเติบโตของธุรกิจในสาขาต่างประเทศในปี 2558 ในอัตราเลข 2 หลักไว้ โดยการเติบโตหลักยังมาจากสาขาในกลุ่มประเทศอาเซียน ที่มีกระแสการค้าการลงทุนสะดวกขึ้นจากการที่จะมีการเปิดประชาคมเศรษฐกิจอาเซียนในปลายปี 2558 นี้ โดยปัจจุบันธนาคารกรุงเทพมีสาขาต่างประเทศ 29 สาขา และสำนักงานผู้แทน 1 แห่ง ใน 14 เขตเศรษฐกิจ  
อย่างไรก็ตาม ไชยฤทธิ์ อนุชิตวรวงศ์ ผู้ช่วยผู้จัดการใหญ่ ธนาคารกรุงเทพ ระบุว่า แม้ว่ากลุ่มประเทศเพื่อนบ้านในลุ่มน้ำโขง คือ กัมพูชา ลาว พม่า เวียดนาม (CLMV) จะมีโอกาสเติบโตสูง แต่สาขาที่สร้างรายได้ให้ธนาคารมากกว่า คือ สาขาในแถบอาเซียนใต้ โดยอันดับ 1 คือ สิงคโปร์ รองลงมา อินโดนีเซีย และมาเลเซีย แต่ละปีธุรกิจมีอัตราเติบโตเป็นเลข 2 หลัก
ทั้งนี้ สาขาในสิงคโปร์ ซึ่งมี เจริญลาภ ธรรมาณิชานนท์ เป็นผู้อำนวยการฝ่ายและผู้จัดการทั่วไป ระบุว่า สาเหตุที่สาขาสิงคโปร์ทำรายได้สูงสุดในบรรดาสาขาอาเซียน ทั้งที่มีความต้องการสินเชื่อไม่มาก เพราะสิงคโปร์เป็นศูนย์กลางของธุรกิจการค้าระหว่างประเทศ ส่งผลให้มีรายได้หลักจากธุรกรรมเทรดไฟแนนซ์ การป้องกันความเสี่ยงอัตราแลกเปลี่ยน และการเป็นศูนย์บริหารเงิน
ขณะเดียวกัน การเปิดเออีซีจะทำให้โอกาสของนักธุรกิจไทยเพิ่มมากขึ้น โดยขณะนี้เริ่มมีธุรกิจรายกลางมาตั้งสำนักงานที่สิงคโปร์มากขึ้น จากการเป็นแหล่งลงทุนชั้นดี มีท่าเรือกระจายสินค้า ซึ่งเดิมนักธุรกิจต้องการตั้งสำนักงานเพื่อบริหารสินค้าส่งเฉพาะไทย แต่หลังจากเห็นโอกาสทางธุรกิจในอาเซียนที่มากขึ้น จึงมีการขยายการส่งออกไปยังประเทศเพื่อนบ้านอื่น เช่น เวียดนาม
ดุษฎี เขมะพันธุ์มนัส ผู้อำนวยการฝ่ายและผู้จัดการสาขา ธนาคารกรุงเทพ สาขามะนิลา สาธารณรัฐฟิลิปปินส์ กล่าวว่า ในปี 2557 สาขามะนิลา ปล่อยสินเชื่อเติบโต 30% กระโดดจากปี 2556 ที่ขยายตัว 20% ตามเศรษฐกิจฟิลิปปินส์ที่เติบโตสูงจากการลงทุนซ่อมแซมโครงสร้างพื้นฐานหลังเกิดภัยพิบัติจากพายุไห่เยี่ยนเมื่อปลายปี 2556 โดยปีนี้ สาขาฟิลิปปินส์ตั้งเป้าสินเชื่อเติบโต 30-40%
นอกจากนี้ การเปิดเออีซีทำให้ภาคธุรกิจในฟิลิปปินส์ได้รับอานิสงส์ไปด้วย โดยเฉพาะการท่องเที่ยว และอุตสาหกรรมอาหาร โดยล่าสุด เครือโรงแรมสัญชาติไทย 2 รายซึ่งเป็นลูกค้าธนาคารกำลังอยู่ระหว่างตั้งโรงแรมในฟิลิปปินส์ อย่างไรก็ตาม ฟิลิปปินส์พึ่งพาภาคบริการถึง 50% ของผลิตภัณฑ์มวลรวมในประเทศ (จีดีพี) ทำให้ความต้องการสินเชื่อมีจำกัด ไม่เหมือนภาคการผลิตที่ต้องการเงินทุนเพื่อซื้อที่ดิน สร้างโรงงาน และสต๊อกวัตถุดิบ
อย่างไรก็ตาม สถาบันการเงินในฟิลิปปินส์มีการแข่งขันสูง เพราะสภาพคล่องในประเทศสูงมาก สัดส่วนสินเชื่อต่อเงินฝากอยู่ในระดับต่ำเพียง 60% ทำให้มีการแข่งตัดราคากันรุนแรง ส่งผลให้ภาพรวมรายได้ในสาขามะนิลา มีอัตราการเติบโตที่ช้า โดยสาขาได้รายงานข้อจำกัดให้สำนักงานใหญ่ทราบแล้ว ปัจจุบันฟิลิปปินส์ มีสถาบันการเงิน 36 ราย เป็นธนาคารต่างชาติ 10 ราย
ด้าน ชลิต เตชัสอนันต์ ผู้อำนวยการฝ่ายอาวุโสและผู้จัดการทั่วไป ธนาคารกรุงเทพ ที่ดูแลทุกสาขาในสาธารณรัฐอินโดนีเซีย กล่าวว่า คาดว่าสินเชื่อที่สาขาอินโดนีเซียจะเติบโตเป็นเลข 2 หลัก หลังจากปี 2557 ขยายตัวมากกว่า 10% เนื่องจากเศรษฐกิจอินโดนีเซียมีแนวโน้มเติบโตมากขึ้นหลังจากมีการเลือกตั้งรัฐบาลใหม่ แต่ด้วยความเป็นรัฐบาลผสมจึงต้องติดตามนโยบายด้านเศรษฐกิจอีกครั้งหนึ่ง โดยธุรกิจที่รุ่งในอินโดนีเซียส่วนใหญ่เป็นอุตสาหกรรม สินค้าโภคภัณฑ์ และภาคเกษตร
ทั้งนี้ ธนาคารตั้งสาขาที่อินโดนีเซียมานานกว่า 40 ปี เริ่มที่จาการ์ตา จากนั้นธุรกิจไทยจำนวนมากเห็นโอกาสและเข้าลงทุนในอินโดนีเซีย ธนาคารจึงเปิดสาขาย่อยอีก 2 แห่ง คือ สุราบายา เน้นดูแลลูกค้าเกาะชวา และเมดาน ดูแลลูกค้าที่่เกาะสุมาตรา